## Justícia obri una oficina PROP a Paiporta per a facilitar als ciutadans la sol·licitud d'ajudes de la DANA per a béns de primera necessitat i vehicles

*** Es troba en els locals de l’Ajuntament de Paiporta situats en la plaça Major, número 1, amb un horari d’atenció de 9 a 16:30 hores
* També oferix servicis addicionals com l’emissió de certificats de firma electrònica de la Generalitat i el registre de la Cl@ve de l’Estat**

La Conselleria de Justícia i Administració Pública ha posat en servici a Paiporta una oficina PROP-DANA per a facilitar als ciutadans la presentació de sol·licituds per a les ajudes convocades a conseqüència de la riuada del 29 d’octubre. Esta oficina se suma a l’Oficina PROP-DANA de Massanassa, que ja es trobava en funcionament.

“Amb esta nova obertura volem acostar l’Administració a la ciutadania, i per a fer-ho oferim un servici més accessible i pròxim”, ha explicat la consellera de Justícia, Nuria Martínez.

En concret, en esta oficina es facilita la tramitació de les ajudes a les persones físiques que hagen patit la pèrdua de béns i estris de primera necessitat a conseqüència dels danys ocasionats en la seua vivenda, l’import de la qual és de 6.000 euros per vivenda afectada.

De la mateixa manera, també es tramiten les ajudes urgents per a les persones que hagen patit la destrucció de determinats vehicles de motor i ciclomotors de la seua propietat que van des dels 250 euros a ciclomotors, 750 euros a motocicletes i 2.000 euros a turismes, furgonetes i vehicles similars.

Esta nova oficina administrativa, l’obertura de la qual es dona en el marc del Pla Recuperem, està atesa per quatre funcionaris, que s’encarreguen principalment d’omplir les sol·licituds de les persones que acudixen presencialment a l’oficina.

Este servici està situat en els locals de l’Ajuntament de Paiporta situats en la plaça Major, número 1, al costat de les que hi ha en eixa mateixa ubicació. L’horari d’atenció al públic és de 9 a 16:30 hores.

A més de la tramitació d’ajudes, la nova oficina PROP-DANA de Paiporta oferix servicis addicionals com l’emissió de certificats de firma electrònica de la Generalitat i també realitza el registre de la Cl@ve de l’Estat. D’esta manera, es pretén també facilitar als ciutadans que puguen realitzar qualsevol tipus de tràmits per via telemàtica de forma més còmoda, sense necessitat d’anar a cap oficina de manera presencial.

Fecha: 28/01/2025